*****

ΚΑΝΟΝΙΣΜΟΣ (ΕΟΚ) αριθ. 201/90 ΤΟΥ ΣΥΜΒΟΥΛΙΟΥ

της 22ας Ιανουαρίου 1990

για την τροποποίηση του κανονισμού (ΕΟΚ) αριθ. 2727/75 περί κοινής οργανώσεως αγοράς στον τομέα των σιτηρών

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επιτροπής (3),

Εκτιμώντας:

ότι το άρθρο 4β του κανονισμού (ΕΟΚ) αριθ. 2727/75 (4), όπως τροποποιήθηκε τελευταία από τον κανονισμό (ΕΟΚ) αριθ. 3707/89 (5), προβλέπει την πληρωμή του ανώτατου ποσού της συμπληρωματικής εισφοράς συνυπευθυνότητας από την αρχή της περιόδου εμπορίας καθώς και, ενδεχομένως, την πλήρη ή μερική απόδοσή του, συναρτήσει του οριστικού όγκου της διαπιστωθείσας παραγωγής·

ότι το προαναφερόμενο καθεστώς συνεπάγεται διοικητικές δυσχέρειες κατά τη διάρκεια μεγάλου μέρους της περιόδου εμπορίας · ότι είναι, συνεπώς, σκόπιμο να αντικατασταθεί από ένα καθεστώς σύμφωνα με το οποίο, ενώ θα συνεχίσει να εφαρμόζεται η εισφορά κατά τη διάρκεια της ίδιας περιόδου εμπορίας, θα καθίσταται δυνατή η αποφυγή των προαναφερόμενων δυσκολιών δια της μεταφοράς στην επόμενη περίοδο εμπορίας ενός μέρους των αποτελεσμάτων που απορρέουν από τη διαπίστωση του επιπέδου της παραγωγής μιας συγκεκριμένης περιόδου εμπορίας· ότι ο στόχος αυτός μπορεί να επιτευχθεί δια του καθορισμού συμπληρωματικής εισφοράς συνυπευθυνότητας, ίσης προς το 1,5 % της τιμής παρέμβασης του αρτοποιήσιμου μαλακού σίτου, η οποία, μετά από την πρώτη περίοδο εφαρμογής, προσαρμόζεται, εφόσον είναι αναγκαίο, σε συνάρτηση με το ποσοστό υπέρβασης της μέγιστης εγγυημένης ποσότητας από την παραγωγή της προηγούμενης περιόδου εμπορίας· ότι, ωστόσο, η προσαρμογή αυτή δεν μπορεί να οδηγήσει στον καθορισμό, για την εν λόγω περίοδο εμπορίας, συμπληρωματικής εισφοράς συνυπευθυνότητας ανώτερης του 3 %,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 4β του κανονισμού (ΕΟΚ) αριθ. 2727/75 τροποποιείται ως εξής:

1. Η παράγραφος 2 αντικαθίσταται από το ακόλουθο κείμενο:

«2. Σε περίπτωση που η παραγωγή σιτηρών μιας περιόδου εμπορίας υπερβαίνει τη μέγιστη εγγυημένη ποσότητα που αναφέρεται στην παράγραφο 1, οι παραγωγοί οφείλουν να καταβάλουν συμπληρωματική εισφορά συνυπευθυνότητας, κατ' αναλογία προς την υπέρβαση και εντός των ορίων του 3 %. Η εν λόγω εισφορά καθορίζεται βάσει της τιμής παρέμβασης που ισχύει για τον αρτοποιήσιμο μαλακό σίτο στην αρχή της εν λόγω περιόδου εμπορίας.

Για τη συμπληρωματική αυτή εισφορά, εφαρμόζεται το άρθρο 4 παράγραφοι 1, 4, 6 και 7. Η εισφορά αυτή εφαρμόζεται ως εξής:

- από την αρχή της περιόδου εμπορίας, εφαρμόζεται κατ' αποκοπήν εισφορά ίση προς το 1,5 % της τιμής παρέμβασης που αναφέρεται ανωτέρω,

- σε περίπτωση που το ποσοστό της μέγιστης εγγυημένης ποσότητας, το οποίο διαπιστώνεται σύμφωνα με την παράγραφο 4, αποκλίνει από το ποσοστό της κατ' αποκοπήν εισφοράς, η κατ' αποκοπήν εισφορά της επόμενης περιόδου εμπορίας αυξάνεται ή μειώνεται κατά τη διαφορά μεταξύ των δύο αυτών ποσοστών εντός του ορίου του 1,5 %.»

2. Στην παράγραφο 4, οι όροι «πριν από την 1η Μαρτίου» αντικαθίστανται από τους όρους «το Φεβρουάριο».

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την περίοδο εμπορίας 1990/91.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 22 Ιανουαρίου 1990.

Για το Συμβούλιο

Ο Πρόεδρος

M. O'KENNEDY

(1) ΕΕ αριθ. C 260 της 13. 10. 1989, σ. 4.

(2) Γνώμη που διατυπώθηκε στις 19 Ιανουαρίου 1990 (δεν έχει ακόμη δημοσιευτεί στην Επίσημη Εφημερίδα).

(3) Γνώμη που διατυπώθηκε στις 7 Δεκεμβρίου 1989 (δεν έχει ακόμη δημοσιευτεί στην Επίσημη Εφημερίδα).

(4) ΕΕ αριθ. L 281 της 1. 11. 1975, σ. 1.

(5) ΕΕ αριθ. L 363 της 13. 12. 1989, σ. 1.